Oscar ‘gelukkig’ om die straf te kry; teen dan dalk vryOscar Pistorius. Foto: Werner Beukes/SAPA Regter Thokozile Masipa het Pistorius Woensdag gevonnis vir die moord op sy vriendin, Reeva Steenkamp. Andrew Fawcett, ŉ lid van Pistorius se regspan, het gesê Pistorius gaan nie teen die vonnis appelleer nie. “Ons respekteer die besluit wat deur Masipa geneem is en ons sal nie enige aansoeke vir verlof tot appèl indien nie. Oscar sal sy vonnis uitdien,” het Fawcett gesê. Die Nasionale Vervolgingsgesag (NVG) het gesê hy sal eers die uitspraak bestudeer voor ‘n besluit geneem word om te appelleer of nie. William Booth, ŉ strafregkenner, het gesê Pistorius behoort homself “baie gelukkig” te ag met die vonnis wat hy ontvang het. Volgens Booth het almal gedink hy sou eerder tot nege of tien jaar tronkstraf gevonnis word. “Geen vonnis van tronkstraf is egter maklik nie en Pistorius gaan ŉ moeilike tyd hê veral weens sy gestremdheid. Dit gaan ŉ impak hê. Jou lewe is letterlik verby, waarheen gaan jy as jy uitkom? Hy gaan nooit kan doen waarin hy briljant was nie, naamlik ŉ atleet wees.” Booth het gesê Pistorius kan binne drie jaar ŉ vry man wees indien daar dan, nadat hy 50% van sy vonnis uitgedien het, parool aan hom toegestaan word. Die paroolraad sal ŉ verskeidenheid faktore, waaronder rehabilitasie en herintegrasie in die samelewing, in ag neem. Steenkamp se ouers, Barry en June, sal intussen ŉ “waardige stilte” handhaaf. “Hulle wou net gehad het die reg moet sy gang gaan en dit het gebeur. Hulle volstaan by die uitspraak,” het Dup de Bruyn, die egpaar se regsverteenwoordiger, gesê. “Hulle sal van nou af ŉ waardige stilte handhaaf. Ons kan niks verander nie.” De Bruyn wou nie kommentaar lewer op ŉ vraag of die Steenkamps teleurgesteld is met die vonnis nie. Hy het wel gesê dat hy die egpaar ten sterkste aangeraai het om nie teen die vonnis te appelleer nie. “Ons kan nie namens die staat besluit nie. Ek het aan die familie verduidelik dit is nie so maklik om net teen ŉ vonnis te appelleer nie. Al stem die familie nie saam met die ses jaar nie, kan hulle nie net inmeng nie. Indien hulle wil inmeng moet dit ŉ skokkend onvanpaste vonnis wees.” Die Steenkamps wou nie self met die media praat nie. “Ek kan nie kommentaar lewer nie. Ons laat dit aan die staat oor,” het Barry aan verslaggewers gesê. Jackie Mofokeng, woordvoerder van die ANC-vroueliga, het intussen die vonnis as ŉ belediging beskryf. “Vandag is ŉ hartseer dag. Die vonnis is ŉ belediging vir vroue en die Steenkamp-familie. Ons het beweeg van skuldig aan strafbare manslag en vyf jaar tronkstraf na moord en daar word een jaar bygesit. Ons is platgeslaan.” Mofokeng het gesê hulle beplan om die vonnis na die ANC-hoofkwartier te neem. “Ons sal ons regspan versoek om daarna te kyk. Ons is beleidmakers en as daar iets is wat ons moet verander, moet ons dit nou doen.” Mofokeng het gesê die vonnis stuur die verkeerde boodskap uit. Lees alle vorige berigte oor Oscar Pistorius op Maroela Media.